একদম সকাল বেলায় স্নানটান করে পাজামা-পাঞ্জাবি পরে, চুলটুল আঁচড়ে লেখার খসড়া হাতে করে পীযূষ হাজির। পুরনো দিনের মতো দু’জনেই চমৎকার মুডে। তুতুন (পীযূষের স্ত্রী)ও এসেছিল। সবাই মিলে হাসি, তামাশা, হইচই একদম পুরনো দিনের মতো। ফরসা মুখ আর কোঁকড়া চুল নিয়ে পীযূষ হাসছিল। সেই বিখ্যাত ছেলেমানুষি হাসি। আমাদের দলের জন্মদিনে ও শেষ অভিনয় করল এই সেপ্টেম্বরে। ‘সিনেমার মতো’। দু’জন কত দিন পর মঞ্চ ভাগ করলাম। ও সে দিন গোড়ায় একটু ডিসটার্বড ছিল। ডিসটার্বড ছিল ভেতরে ভেতরে। কেন কে জানে? রিঅ্যাক্ট করছিল। ওই ধাত আমার চেনা। ও-ও জানে আমি ইগনোর করব। শোয়ের শেষে আবার যে কে সেই। জড়িয়ে ধরে বলে গেল, পুজোর পরেই আমাদের ওর বাড়িতে খাওয়াবে। লোকে তখন ওকে ঘিরে ধরেছে। ওর অভিনয়ের তারিফ করছে। আর ওর মুখটা আস্তে আস্তে আবার ছেলেমানুষের মতো হয়ে যাচ্ছে। সেই হাসিটা হাসছে। ওর হাতে স্ক্রিপ্ট। ওর সংলাপের তলায় যত্ন করে হলুদরঙা পেনসিলে দাগ দেওয়া। খাতার উপরে নাটক, নির্দেশক আর ওর চরিত্রের নাম লেখা। অভিনেতা তখন প্রায় ঈশ্বরের মতো। তার মাথা তখন নিজের শরীর ছাপিয়ে অ্যাকাডেমির সিলিং ছুঁয়ে ফেলে।